Apa nasib individu berpengaruh sebagai calon bebas?

Peningkatan ketara jumlah calon bebas sebanyak 108 calon pada Pilihan Raya Umum ke-15 (PRU15) berbanding 24 orang pada PRU14, bakal menyaksikan persaingan meraih sokongan antara mereka dan calon-calon daripada gabungan dan parti politik.
Walaupun calon bebas lazimnya dilihat sebagai “underdog” dalam perebutan undi, namun PRU15 kali ini menyaksikan penyertaan ramai calon terdiri daripada individu berpengaruh,dan personaliti terkenal.
Malah, penyertaan kali ini juga menarik perhatian ramai apabila individu seperti pempengaruh media sosial, Nur Fathiah Syazwana Shaharudi atau lebih dikenali sebagai Cleopatra serta peguam dan aktivis, Siti Zabedah Kassim (Siti Kassim) yang akan bertanding di Parlimen Batu.
Selain itu, Abdul Rani Kulup Abdullah yang terkenal dengan aktiviti membuat laporan polis berhubung pelbagai isu juga akan bertanding di Parlimen Port Dickson menentang Menteri Besar Negeri Sembilan Aminuddin Harun dari PKR serta seorang individu terkenal iaitu pengarah dan pelakon, Ahmad Idham Mohd Nazri yang mewakili Pejuang.
Disebabkan penyertaan individu berpengaruh ditambah dengan calon bebas lain serta calon daripada parti politik utama, sekurang-kurangnya 10 Parlimen akan menyaksikan pertembungan tujuh penjuru atau lebih dengan Parlimen Batu memperlihatkan saingan 10 penjuru.

Jika hanya menumpu kepada Parlimen Batu, Cleopatra dan Siti Kassim iaitu individu yang memang sudah dikenali ramai akan berdepan dengan individu seperti P Prabakaran yang merupakan penyandang kerusi Parlimen itu serta bekas naib presiden PKR Chua Tian Chang yang lebih dikenali sebagai Tian Chua.
Jadi ini mendorong kepada persoalan sama ada kecantikan fizikal Cleopatra ditambah dengan 210,000 "pengikut" Instagramnya atau kelantangan Siti Kassim cukup untuk menumbangkan individu yang sudah berpengalaman dalam dunia politik.
Ini kerana, sebelum ini ramai penganalisis menyatakan bahawa calon bebas sukar untuk meraih kemenangan disebabkan sikap majoriti pengundi yang membuat keputusan berdasarkan kepartian.
Oleh itu, ramai juga mempersoalkan mengapa individu berpengaruh tinggi seperti yang dinyatakan "tiba-tiba" menyertai arena politik dan ingin bertanding PRU15.
Penganalisis politik dari University of Tasmania, Australia James Chin, melihat fenomena ini sebagai satu peluang kepada golongan itu untuk meningkatkan profil media sosial dengan meraih publisiti "unik" yang hanya muncul lima tahun sekali.
Menurut Chin, hampir semua calon bebas kebiasaannya tidak mempunyai peluang untuk menang apabila bertanding melainkan mereka mendapat sokongan daripada parti politik utama.
Suasana ini dapat dilihat pada PRU14 apabila Prabakaran yang pada ketika itu menang kerusi Parlimen Batu apabila mendapat sokongan daripada PKR selepas Chua hilang kelayakan bertanding.

"Calon bebas yang sebenarnya tidak bebas ada peluang cerah untuk menang, tetapi yang betul-betul bebas kemungkinan besar hanya akan hilang deposit," katanya.
Sementara itu,  Cleopatra bersifat optimis dengan peluangnya sebagai calon Bebas dan beranggapan setiap calon mempunyai pengaruh dan kelebihan tersendiri.
Katanya, keputusan untuk menyertai bidang politik bukan sekadar mahu cari publisiti, sebaliknya ia menjadi minatnya untuk sekian lama.
"Ramai mungkin tidak tahu bahawa saya  berulang-alik ke Parlimen Batu setiap hari kerana saya mempunyai pejabat di sini.
"Justeru, sudah tentu saya tahu dan mempunyai idea apa yang boleh dilakukan untuk memperbaiki keadaan di kawasan ini," kata Cleopatra yang menjelaskan mengapa dia memilih untuk bertanding di Parlimen Batu.
Tambahnya, keputusan menyertai politik bukan saja diiringi dengan sokongan dan dorongan, tetapi turut menerima kecaman dan penghinaan.
Namun, dia menyatakan ini sebagai lumrah perjalanan seseorang yang ingin berkecimpung dalam bidang tersebut.
"Motivasi saya adalah untuk berkhidmat kepada pengundi dan melihat ke arah yang lebih baik demi masa depan generasi baru dan perjuangkan hak wanita.
"Tidak sukar untuk saya membuat keputusan dan saya sudahmelakukan banyak persiapan menjelang PRU15," katanya kepada MalaysiaNow.


Tumpu lengkap 2 dos vaksin dulu sebelum laksana dos ketiga, kata pakar

Pakar kesihatan berkata Malaysia masih belum memerlukan dos vaksin ketiga atau penggalak (booster) kerana sejumlah besar populasi dewasa masih belum divaksin atau masih belum lengkap dua dos vaksin.Pakar virologi, Dr Yahya Mat Arip berkata setakat 3 September, hanya 48% populasi di Malaysia lengkap menerima vaksin Covid-19.“Ini bermakna kita masih ada jumlah peratusan besar iaitu lebih 50% keseluruhan populasi atau 34.1% populasi dewasa yang masih belum divaksin,” katanya kepada MalaysiaNow.“Dalam keadaan ini pelaksanaan dos penggalak tidak akan membantu melawan varian Delta kerana peratusan belum divaksin masih tinggi.”Singapura dilaporkan mula memberi dos penggalak kepada warga emas dan kepada yang mempunyai sistem imuniti lemah, ketika kes Covid-19 negara itu meningkat naik melebihi 100 kes sehari.Republik itu mencatatkan 219 kes harian Covid-19 pada Jumaat ketika kadar vaksinasi di Singapura mencapai 77.8% populasi.Yahya berkata, tumpuan harus diberikan kepada usaha memastikan seramai mungkin rakyat melengkapkan dos vaksin.“Mereka yang belum lengkap vaksin mempunyai risiko sehingga tiga kali ganda mendapat sakit teruk sekiranya dijangkiti Delta.“Berbanding mereka yang lengkap divaksin hanya akan mengalami gejala ringan atau tidak bergejala,” katanya.Ketua Pengarah Kesihatan Dr Noor Hisham Abdullah baru-baru ini turut mengatakan dos penggalak tidak membantu dalam usaha melawan Delta.Di sebelah utara, Thailand turut mula memberikan dos penggalak, namun terhad kepada tiga juta individu yang majoritinya merupakan petugas barisan hadapan.Menurut Yahya di negara-negara Barat, dos penggalak diberikan kepada golongan tua, pesakit kanser, pesakit yang menjalani pemindahan organ dan golongan “immune-deficient”.“Buat masa ini vaksin sedia ada masih berkesan dan mampu memberikan perlindungan. Oleh itu, kita masih ada masa untuk membuat penilaian bagi keperluan dos penggalak,” katanya.Malaysia menyasarkan imuniti kelompok apabila 80% populasi menerima suntikan vaksin Covid-19.Putrajaya berkata ia boleh dicapai pada Oktober tahun ini.


Sultan Kelantan dukacita berita negatif tular bantutkan usaha bendung Covid-19

Sultan Kelantan Sultan Muhammad V hari ini menzahirkan rasa dukacita terhadap mereka yang menyebarkan berita negatif di platform media sosial sehingga membantutkan usaha kerajaan mengawal penularan wabak Covid-19.Sultan Muhammad V bertitah pada pengamatan baginda, pemberian suntikan vaksin adalah kaedah yang tepat dengan masa untuk langkah pencegahan bagi melindungi masyarakat daripada Covid-19 yang terus mengancam kehidupan.“Hentikanlah gerakan yang boleh mendatangkan banyak konflik, yang boleh menambahkan kesulitan dan kesusahan kehidupan.“Apa juga polemik dan konflik yang tercetus akan menjejaskan penumpuan kepada penyelesaian masalah pandemik dan perkembangan ekonomi, sosial, keagamaan dan lain-lain dalam masyarakat,” titah baginda.Sultan Muhammad V bertitah demikian dalam titah ucapan diraja yang dibacakan oleh Menteri Besar Ahmad Yakob pada Istiadat Pembukaan Penggal Keempat Persidangan Dewan Undangan Negeri (DUN) Kelantan ke-14 hari ini.Sultan Muhammad V bertitah sebagai langkah segera, kerajaan Kelantan telah membelanjakan sebanyak RM33.52 juta pada 2020 dan RM18.77 juta pada 2021 bagi membantu rakyat yang terjejas akibat penutupan aktiviti ekonomi sepanjang tempoh pandemik Covid-19.“Ini, adalah tindakan yang tepat seperti sumbangan Pakej Rangsangan Ekonomi, Bantuan Keperluan Asas Setiap DUN, Inisiatif Tunai Penjaja dan Peniaga Kecil, Bantuan Usahawan Kelantan dan pelbagai lagi inisiatif yang telah memberikan manfaat secara terus kepada rakyat,” titah baginda.Sultan Muhammad V turut menzahirkan penghargaan kepada semua petugas barisan hadapan dalam memberi perkhidmatan terbaik bagi memastikan wabak Covid-19 di negeri ini sentiasa dalam keadaan terkawal.“Terima kasih juga kepada semua jabatan dan agensi negeri dan persekutuan serta badan bukan kerajaan yang menyalurkan bantuan bagi meringankan beban rakyat yang sememangnya terkesan dengan pandemik Covid-19,” titah baginda.Persidangan DUN Kelantan ditangguhkan dan bersambung pada 9 pagi esok.


Saksi akui wujud percanggahan keterangan berhubung komisen RM3.5 juta diminta Bung

Seorang saksi pendakwaan di dalam kes perbicaraan rasuah melibatkan Ahli Parlimen Kinabatangan Bung Moktar Radin memberitahu Mahkamah Sesyen bahawa terdapat percanggahan dalam keterangannya mengenai permintaan komisen sebanyak RM3.5 juta daripada tertuduh.Ejen pelaburan Public Mutual Berhad Madhi Abdul Hamid, 43, bersetuju ketika disoal balas oleh timbalan pendakwa raya  Law Chin How bahawa berlaku percanggahan apabila beliau memberitahu mahkamah tiada permintaan komisen sebanyak RM3.5 juta dari Bung di Hotel Intercontinental pada 4 Mei 2015, sedangkan rakaman percakapan daripada Suruhanjaya Pencegahan Rasuah Malaysia (SPRM) pada 2016 menunjukkan sebaliknya.“Saya setuju ada percanggahan, namun saya ada beri rakaman percakapan yang lain kepada SPRM pada 4 Februari 2021, dan isi kandungan rakaman percakapan pada 4 Februari itu sama dengan keterangan saya di mahkamah.“Saya memberi dua versi keterangan kepada SPRM kerana ketika itu saya berada dalam keadaan tertekan. Saya tidak pernah mengalami soal siasat di bangunan SPRM dan hanya memberi keterangan menurut apa yang saya rasa dan ingat ketika itu, sebab itu terdapat banyak keterangan,” katanya.Kata saksi itu, rakaman percakapan diambil oleh SPRM pada 2016 iaitu 13, 14 dan 25 Julai dan 14 Oktober manakala rakaman terakhir hampir lima tahun selepas itu iaitu pada 4 Februari 2021.Madhi tidak bersetuju dengan Law bahawa rakaman percakapan pada 4 Februari 2021 adalah rekaan semata-mata dan matlamat untuk menyelamatkan tertuduh.Suasana kemudiannya menjadi tegang apabila timbalan pendakwa raya Mohd Sophian Zakaria bertalu-talu bertanya soalan kepada saksi itu mengenai percanggahan keterangan berkaitan permintaan wang RM3.5 juta oleh Bung.Mohd Sophian berkata saksi itu tidak diugut atau dipaksa oleh SPRM semasa memberi keterangan, tetapi mengapa wujud percanggahan yang sangat material di antara keterangannya di mahkamah dengan empat rakaman percakapan yang diberikan kepada pihak SPRM.“Selepas empat tahun empat bulan, saya membuat rakaman percakapan terbaru oleh SPRM. Saya rasa baru ada kekuatan untuk memberi keterangan yang patut diberi kerana selama empat tahun saya memang mencari kekuatan, saya memang tak boleh nak buat kerja,” jawab Madhi dalam nada sebak.Mohd Sophian turut meminta saksi itu menjelaskan tindakannya memberikan keterangan berbeza, kerana rakaman percakapan yang beliau berikan kepada SPRM sebelum ini melibatkan masa depan seorang pemimpin politik yang kemudian didakwa di mahkamah.“Keterangan yang saya beri berdasarkan apa yang diingati dan ingatan yang baik timbul jika berada dalam keadaan tenang,” jawab Madhi.Terdahulu, Hakim Rozina Ayob membenarkan permohonan pihak pendakwaan untuk menyoal balas saksi itu kerana menganggapnya sebagai saksi belot berikutan keterangannya di mahkamah pada 26 November lalu,  bercanggah dengan rakaman percakapan semasa disoal siasat SPRM.Saksi pendakwaan ke-24 itu juga  berkata wang RM3.5 juta itu diminta Bung dalam satu pertemuan di Hotel Intercontinental, Jalan Ampang pada 4 Mei 2015  sebagai dorongan bagi mendapatkan kelulusan Felcra berhubung pelaburan RM150 juta dalam unit saham itu.“Apa yang saya faham, wang tersebut adalah balasan kepada Bung kerana membantu saya dan Norhaili (Ahmad Mokhtar) mendapatkan pelaburan dari Felcra berjumlah 150 juta dalam Public Mutual,”  katanya ketika membaca beberapa kandungan rakaman percakapannya semasa disoal siasat Suruhanjaya Pencegahan Rasuah Malaysia (SPRM) pada 2016.Dalam rakaman percakapan,  Madhi yang merupakan saksi utama dalam kes itu berkata pada 12 Jun 2015, kira-kira pukul 12 tengah hari, beliau dan Norhaili tiba di Public Bank Taman Melawati, dan memaklumkan kepada isteri Bung, Zizie Izette Abdul Samad bahawa pihak bank hanya mempunyai wang tunai sebanyak RM2.2 juta sahaja.Kata saksi itu, Norhaili kemudiannya memaklumkan kepada Zizie bahawa mereka hanya mampu memberikan wang berjumlah RM2.8 juta sahaja kerana banyak perkara yang mereka perlu bayar dan uruskan termasuk bayaran kepada ejen yang akan memantau akaun Felcra Berhad.“Zizie meminta Norhaili maklumkan kepada Bung sendiri kerana wang tersebut diminta oleh Bung bukan beliau. Norhaili kemudiannya menghubungi Bung tetapi saya tidak dengar apa yang dibualkan.“Selepas perbualan telefon tersebut Norhaili memaklumkan kepada Zizie bahawa Bung Moktar setuju bayaran yang diminta dikurangkan kepada RM2.8 juta sahaja,” katanya dalam rakaman percakapan itu.Madhi berkata beliau dan Norhaili tidak memberi komisen kepada Zizie.“Wang RM 2.8 juta itu bukan bayaran komisen untuk Zizie. Wang 2.8 juta adalah wang yang diminta oleh Bung, yang saya faham sebagai balasan kepada Bung kerana telah membantu saya dan Norhaili untuk mendapatkan pelaburan daripada Felcra,” katanya dalam rakaman percakapan itu.Pada 3 Mei 2019, Bung mengaku tidak bersalah atas dua pertuduhan menerima rasuah berjumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.Bung, 63, yang merupakan Pengerusi Bukan Eksekutif Felcra ketika itu, didakwa menerima rasuah daripada Madhi menerusi Zizie di Public Bank cawangan Taman Melawati di sini antara 12.30 tengah hari dan 5 petang 12 Jun 2015.Beliau juga mengaku tidak bersalah menerima suapan wang tunai sebanyak RM335,500 daripada Norhaili di bawah nama Zizie atas sebab sama dan di tempat sama pada 19 Jun 2015.Zizie, 43, pula mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa yang sama.Perbicaraan di hadapan Rozina bersambung 20 Disember ini.


Urusan kastam, imigresen di KLIA terkawal, kata PM

Urusan dan pengoperasian Jabatan Kastam Diraja Malaysia (JKDM) dan Jabatan Imigresen (JIM) di Lapangan Terbang Antarabangsa Kuala Lumpur (KLIA) adalah terkawal, kata Perdana Menteri Anwar Ibrahim yang mengadakan lawatan mengejut ke pintu masuk utama negara itu, semalam.
Dalam tinjauan itu bagi melihat sendiri keadaan petugas JKDM dan JIM susulan satu insiden yang melibatkan orang kenamaan di KLIA baru-baru ini, Anwar berkata terdapat beberapa permasalahan di kedua-dua jabatan itu, yang akan disusuli dengan siasatan bagi penambahbaikan dan tindakan wajar.
“Ada beberapa kerosakan Kastam yang harus kita perbaiki. Umumnya majoriti pekerja dan petugas Imigresen berjalan dengan baik. Cuma ada beberapa masalah, kita adakan siasatan untuk perbaiki atau kalau ada kesilapan, akan diambil tindakan wajar,” katanya.
Tanpa diringi menteri Kabinet atau orang kenamaan, Anwar mengadakan lawatan mengejut kira-kira 30 minit di KLIA itu, sebelum menyertai upacara keberangkatan pulang Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah ke tanah air, selepas menunaikan ibadah haji di Kompleks Bunga Raya, KLIA di Sepang.
Anwar berkata beliau akan meneliti langkah-langkah penambahbaikan yang diambil dan harus dilakukan.
“Setakat ini saya lihat memang Imigresen respons sangat baik dan positif.  Yang kita harus kenal pasti ialah beberapa kelompok kecil yang masih tidak mampu bawa perubahan, termasuk berdepan dengan beberapa pertuduhan,” katanya.
Anwar berkata perbincangan awal berhubung JKDM dan JIM akan dilakukan dalam mesyuarat Kabinet Rabu ini.
Sebuah portal berita pada 29 Jun lepas melaporkan mengenai kekecohan di KLIA melibatkan orang kenamaan, dikatakan cuba 'menyelamatkan' seorang wanita warga China yang dinafikan kemasukan ke negara ini.
Kejadian itu turut tular di media sosial apabila orang kenamaan berkenaan dikatakan masuk ke ruang balai ketibaan itu, tanpa memohon pas keselamatan.
Ketua Pengarah Imigresen Ruslin Jusoh berkata pihaknya akan menjalankan siasatan menyeluruh mengenai insiden itu, merangkumi semua aspek berkaitan.


Usaha perlu ditingkatkan agar Zoo Negara kekal relevan

Sejak dibuka pada 1963, Zoo Negara terus menjadi antara lokasi tumpuan pelancongan di Malaysia apabila ia menerima kehadiran pengunjung tempatan dan juga luar negara.
Selain daripada keluarga yang datang berkunjung pada cuti hujung minggu, Zoo Negara juga sering menjadi pilihan untuk sesi lawatan sambil belajar bagi sekolah dan tadika bagi membolehkan pelajar termasuk kanak-kanak mempelajari mengenai kehidupan liar.
Malah, pada era 1980-an, Zoo Negara mudah menarik kunjungan ramai apabila Kuala Lumpur pada ketika itu masih tidak mempunyai banyak tempat rekreasi dan dalam fasa pembangunan kompleks membeli-belah besar seperti Suria KLCC, Pavillion, Berjaya Times Square dan sebagainya.
Ditambah dengan pembukaan cawangan Kentucky Fried Chicken (KFC) di dalamnya pada 1986 yang mana francais restoran makanan segera itu aktif melakukan iklan promosi menerusi televisyen, ia berjaya menarik perhatian pengunjung untuk terus datang berkunjung.
Sehingga hari ini, Zoo Negara sememangnya mempunyai daya tarikannya tersendiri apabila pengunjung termasuk pelancong luar negara tidak melepaskan peluang berkunjung ketika berada di Kuala Lumpur.
Namun begitu, pada 2021, Zoo Negara menarik perhatian ramai apabila mereka dilaporkan berdepan tekanan kewangan selepas kerajaan melaksanakan perintah kawalan pergerakan (PKP) sebagai langkah mengekang penularan Covid-19.
Susulan itu, ramai pihak termasuk badan bukan kerajaan (NGO) melakukan pelbagai inisiatif seperti mengumpul derma dan memberi sumbangan kepada Zoo Negara untuk memastikan haiwan-haiwan di dalamnya terus menerima penjagaan berkualiti.
Disebabkan situasi, ramai terutama di media sosial mempersoalkan bagaimana Zoo Negara yang merupakan sebuah "jenama" yang kukuh boleh berdepan dengan situasi seteruk itu sedangkan mereka sudah beroperasi hampir 60 tahun.
Tinjauan MalaysiaNow ke Zoo Negara baru-baru ini mendapati, ribuan pengunjung kembali meriahkan suasana apabila mereka memanfaatkan cuti sesi persekolahan selama seminggu.
Seperti yang disangka, kawasan akuarium, pameran reptilia dan kandang harimau terus menjadi antara zon tumpuan, malah pertunjukkan singa laut dan sesi membawa keluar beberapa haiwan seperti ular dan kura-kura tidak pernah gagal untuk menarik perhatian orang ramai berhenti dan mengambil gambar.
Meskipun ramai teruja untuk menyaksikan sebanyak 476 spesis haiwan yang terdapat di dalamnya itu, terdapat juga beberapa rungutan dan cadangan terutama melibatkan tahap fasiliti Zoo Negara yang mana ia dikatakan perlu ditambah baik dan menampakkan ia lebih ceria.
MalaysiaNow mendapati keadaan fasiliti  seperti tiada perubahan berbanding tahun-tahun sebelumnya dan keadaan ini menyebabkan kawasan di dalamnya kelihatan agak suram.
Keadaan cermin akuarium ikan dan penguin jelas kelihatan kotor manakala poster binatang yang diletakkan di beberapa laluan juga kelihatan lusuh.
Selain itu, tinjauan turut mendapati beberapa paparan maklumat haiwan tidak lengkap menyebabkan pengunjung berada dalam keadaan tertanya-tanya mengenai haiwan yang mereka sedang lihat.
Di samping itu, makanan yang dijual di beberapa kafe dalam Zoo Negara juga disifatkan sebagai tidak sepadan dengan harga yang ditawarkan.
Malah, tasik di Zoo Negara yang sebelum ini terkenal sebagai antara lokasi penggambaran filem “Masam-Masam Manis” yang dibintangi pelakon terkenal P Ramlee, juga seperti tidak dimanfaatkan sepenuhnya apabila lokasi itu kini hanya menjadi tempat burung menangkap ikan.
Namun, perkara yang paling dipersoalkan ramai ialah usaha mempromosi Zoo Negara bagi menarik minat pengunjung untuk terus memastikannya kekal relevan.
Sejak KFC menutup operasinya, iklan mempromosi Zoo Negara dikatakan semakin berkurang dan usaha itu seolah-olah tidak diteruskan secukupnya untuk memupuk semangat masyarakat untuk terus berasa teruja mengunjunginya.
Isu ini dibangkitkan ramai terutama pengguna media sosial ketika media melaporkan mengenai keadaan kritikal Zoo Negara semasa tempoh pelaksanaan PKP.
Masyarakat merasakan bahawa pihak Zoo Negara sepatutnya berusaha mencari jalan yang lebih kreatif seperti memanfaatkan penggunaan media sosial demi meraih sambutan dan menggalakkan lagi orang ramai berkunjung.
Sebagai kesimpulan, Zoo Negara kekal menjadi antara lokasi pilihan pengunjung untuk menyaksikan haiwan-haiwan eksotik, namun dengan mengambil kira bayaran tiket kemasukan serta kemudahan yang disediakan, pengalaman berkunjung sudah tentu disifatkan sebagai satu pengalaman yang baik tetapi masih belum cukup menakjubkan.
Sekiranya kerja penambah baikan dilakukan dengan sentuhan yang lebih kreatif, sudah pasti suasana yang lebih ceria ini akan menarik minat lebih ramai pengunjung sekali gus memastikan Zoo Negara berada di tahap kewangan yang lebih selamat.


Kes baru kekal di paras 21,000

21,315 kes baru Covid-19 direkodkan hari ini menjadikan jumlah keseluruhan sebanyak 3,061,550 kes.8,517 pesakit juga direkodkan sembuh, menjadikan jumlah keseluruhan pesakit sembuh sebanyak 2,860,954.Dalam pada itu, kes yang memerlukan rawatan di unit rawatan rapi (ICU) adalah sebanyak 199 kes di mana 94 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 115 kes di mana 47 adalah kes Covid-19Dari 21,315 kes harian yang dilaporkan pada hari ini, 86 kes (0.41%) adalah daripada Kategori Tiga, Empat, dan Lima, dan 21,228 kes (99.59%) lagi adalah terdiri daripada Kategori Satu dan Dua.


Kes baru lepasi 3,000, jumlah keseluruhan jangkitan lebih 400,000

Malaysia mencatat 3,142 kes baru menjadikan kes keseluruhan Covid-19 hari ini meningkat sebanyak 401,593 kes.Selangor mencatat angka tertinggi kes harian sebanyak 1,019 disusuli Kelantan (523), Kuala Lumpur (440) dan Sarawak (416).Hanya Perlis (1), dan Labuan (4) sahaja yang mencatatkan kes satu digit hari ini.Negara juga mencatat sebanyak 1,822 kes sembuh menjadikan jumlah keseluruhan kes sembuh meningkat kepada 373,397.Kes aktif dengan kebolehjangkitan pula kini berjumlah 26,719.Dalam pada itu, 306 pesakit ditempatkan di Unit Rawatan Rapi termasuk 151 orang memerlukan bantuan alat pernafasan.Malaysia turut mencatat 15 lagi korban akibat Covid-19, menjadikan jumlah mangsa yang maut meningkat kepada 1,477 orang.


Kerajaan optimis capai sifar miskin tegar pada 2025

Kerajaan optimis dapat mencapai sasaran sifar miskin tegar pada penghujung tahun 2025 dengan pendekatan baru yang bersepadu dalam pelaksanaan projek rintis untuk meningkatkan pendapatan golongan sasar itu.
Menteri di Jabatan Perdana Menteri (Ekonomi) Mustapa Mohamed berkata keyakinan itu berdasarkan kesungguhan kerajaan meningkatkan kerjasama strategik dengan pelbagai pihak termasuk universiti, badan bukan kerajaan (NGO) dan swasta bagi membantu golongan itu keluar dari garis miskin tegar.
Beliau berkata projek rintis di 80 lokaliti telah pun selesai bagi fasa pertama tahun ini, manakala sebanyak 110 lokaliti terlibat bagi fasa kedua projek itu yang akan bermula pertengahan Oktober ini dengan sasaran membantu kira-kira 5,000 ketua isi rumah.
"(Sehingga 15 September lepas) Terdapat seramai 130,709 orang miskin tegar. Kita yakin ia akan berkurangan, kita harus ada cita-cita dan mampu capai yang Malaysia sebagai sebuah negara banyak sumber seperti jabatan dan kerajaan negeri yang akan bersama-sama membantu mencapai hasrat ini," katanya.
Beliau berkata demikian pada sidang media selepas menyempurnakan Majlis Anugerah Transformasi Komuniti Wilayah Ekonomi Koridor Utara (NCER) di sini hari ini yang turut dihadiri Ketua Eksekutif Pihak Berkuasa Pelaksanaan Koridor Utara (NCIA) Mohamad Haris Kader Sultan.
Mustapa berkata pihaknya akan membuat pemantauan rapi setiap bulan terhadap pelaksanaan projek rintis itu supaya pendapatan golongan sasar berjaya ditingkatkan.
Selain itu, Mustapa menyarankan pengusaha pelancongan mempromosikan produk mereka dengan lebih agresif dan kreatif dalam usaha menarik minat pelancong tempatan bercuti dalam negara sekali gus dapat meningkatkan aliran wang dalam negara.
Beliau berkata ini kerana pada masa ini dilihat rakyat Malaysia lebih cenderung untuk melancong ke negara luar terutama ke negara jiran seperti Thailand.
"Situasi ini menjadi satu cabaran buat kerajaan dan pemain industri pelancongan untuk lebih agresif dalam mereka membuat promosi...trend ini akan merugikan kita kerana aliran wang keluar akan lebih tinggi," katanya.


Kes baru Covid-19 menurun ke paras 19,000

Malaysia merekodkan kes baru sebanyak 19,268 menjadikan kes keseluruhan Covid-19 meningkat sebanyak 1,725,357 kes.Selangor kekal mencatat kes harian tertinggi sebanyak 3,567 disusuli Sabah (2,310) Johor (2,265), Kedah (2,084), Sarawak (2,028), Pulau Pinang (1,780), Kelantan (1,308), Perak (1,144), dan Pahang (788).Hanya Labuan (2) sahaja negeri yang mencatat kes satu digit hari ini.Negara juga mencatat sebanyak 21,257 kes sembuh menjadikan jumlah keseluruhan kes sembuh meningkat kepada 1,443,262 kes.Dalam pada itu, 1,033 pesakit ditempatkan di unit rawatan rapi (ICU) termasuk 476 orang memerlukan bantuan alat pernafasan.Malaysia turut mencatat 295 lagi korban akibat Covid-19, menjadikan jumlah mangsa yang maut meningkat kepada 16,382.


Kapal selam KRI Nanggala ditemui, 53 kru terkorban

Panglima Tentera Indonesia (TNI) Hadi Tjahjanto hari ini mengumumkan semua kru kapal selam KRI Nanggala-402 terkorban.“Seramai 53 personnel yang onboard KRI Nanggala-402 telah gugur, berdasarkan bukti-bukti “authentic” itu, dapat dinyatakan bahwa KRI Nanggala 402 telah tenggelam,” katanya dalam sidang akhbar yang disiarkan secara langsung menerusi siaran televisyen tempatan.Menurutnya berdasarkan visual dari “Remotely Operated Underwater Vehicle” yang digunakan dalam pencarian kapal itu, terakam keadaan kapal berkenaan yang “terbelah menjadi tiga bahagian” di kedalaman 838 meter di dasar laut di perairan Bali.KRI Nanggala 402 dilaporkan terputus hubungan pada pukul 4.25 pagi Rabu lepas ketika dalam misi latihan penembakan torpedo, yang turut disertai 21 kapal TNI yang lain bersama lima pesawat tempur serta satu lagi kapal selam yang lain.


Kerajaan pantau, kekang promosi LGBT dalam filem, TikTok, kata Zahidi

Kerajaan bersama institusi keagamaan akan meneruskan usaha mengekang elemen gaya hidup lesbian, gay, biseksual dan transgender (LGBT) yang dipromosikan melalui filem atau media sosial seperti TikTok di negara ini.
Timbalan Menteri Komunikasi dan Multimedia Zahidi Zainul Abidin berkata kerajaan sentiasa memantau dan tegas dalam mengambil tindakan terhadap pihak yang mempromosikan elemen tersebut.
Bagaimanapun, beliau menjelaskan kerajaan sukar untuk mengawal kandungan siaran menerusi platform penstriman dalam talian Over-the-Top (OTT) yang berpangkalan di luar negara seperti Netflix.
“Peruntukan perundangan Akta Komunikasi dan Multimedia 1998 (Akta 588) tidak meliputi skop tapisan kandungan (censorship) dan jelas dinyatakan dalam Seksyen 3(3) Akta 588.
“Tambahan pula, perkhidmatan OTT seperti Netflix tidak seperti perkhidmatan penyiaran awam dan swasta dalam negara yang tertakluk pada rangka kerja pelesenan dan tapisan di bawah perundangan sedia ada,” katanya pada sesi soal jawab di Dewan Negara hari ini.
Beliau berkata demikian bagi menjawab soalan senator Ahmad Yahaya yang ingin tahu pendirian kementerian mengenai cadangan mengawal kandungan program disiarkan di platform penstriman seperti Netflix bagi mengelakkan budaya tidak sihat terus menular dalam masyarakat.
Zahidi berkata penstriman kandungan di mana-mana platform adalah pilihan pengguna termasuklah langganan kepada perkhidmatan tersebut, justeru pengguna digalakkan melakukan kawalan kendiri selain ibu bapa atau penjaga untuk meletakkan pin akses bagi setiap profil penonton isi rumah untuk memastikan anak-anak di bawah umur tidak dapat mengakses semua kandungan tidak sesuai.


DAP pertaruh Chin Tong di Iskandar Puteri ganti Kit Siang

DAP mengumumkan bahawa Fatin Zulaikha Zaidi akan bertanding di kerusi Parlimen Mersing, sementara Liew Chin Tong akan diletakkan di Iskandar Puteri pada Pilihan Raya Umum ke-15 (PRU15).
Berasal dari Johor Bahru, Fatin Zulaikha, 29, merupakan Pegawai Khas kepada Ahli Dewan Undangan Negeri (Adun) Johor Jaya Liow Cai Tung sejak 2018 sehingga kini dan mempunyai Ijazah Sarjana Muda Sains Sosial (Kajian Politik dan Pemerintahan).
Mengumumkan perkara itu dalam majlis pengumuman calon di Skudai malam ini, Setiausaha Agung DAP Anthony Loke Siew Fook berkata Fatin Zulaikha ialah calon wanita Melayu ketiga yang ditampilkan oleh parti itu untuk bertanding pada PRU15 selepas Young Syefura Othman (Bentong) dan Syerleena Abdul Rashid (Bukit Bendera).
Beliau turut mengumumkan bahawa Pengerusi DAP Johor yang juga Adun Perling Liew Chin Tong akan bertanding di kerusi Parlimen Iskandar Puteri menggantikan penyandangnya, Lim Kit Siang.
Penyandang lain yang akan mempertahan kerusi masing-masing ialah bekas timbalan menteri pendidikan Teo Nie Ching di Parlimen Kulai dan Wong Shu Qi (Kluang).
Loke turut mengesahkan bahawa parti itu akan bertanding di tujuh kerusi Parlimen di Johor yang membabitkan empat calon lelaki dan tiga calon wanita.
Sebelum ini, bekas Adun Paloh Sheikh Umar Bagharib Ali diumum bertanding di kerusi Parlimen Ayer Hitam manakala Pang Hok Liong mempertahan kerusi Labis dan bekas Adun Skudai Tan Hong Pin di Bakri.


Mampukah Umno kembalikan kepercayaan Melayu?

Selepas kenyataan Presiden Umno Ahmad Zahid Hamidi bahawa ketetapan "No DAP, No Anwar" hanyalah untuk sebelum Pilihan Raya Umum ke-15 (PRU15) dan tidak terpakai selepasnya, persoalan timbul tentang impak kenyataan itu dalam aspek sokongan orang Melayu.
Umno dan Barisan Nasional (BN) mencatatkan prestasi terburuk dalam sejarah dengan hanya  memenangi 30 kerusi dengan kerusi-kerusi selamat turut terlepas ke tangan parti lain.
PRU15 menyaksikan tsunami Melayu yang menolak Umno akibat imej Zahid yang dilihat korup dan tidak dipercayai.
Hasilnya, berlaku hayunan undi kepada Perikatan Nasional (PN) di kawasan-kawasan majoriti Melayu.
Umno bagaimanapun memilih untuk menyebelahi pengerusi Pakatan Harapan (PH) Anwar Ibrahim bagi membentuk kerajaan baru pasca PRU15, sekali gus membenarkan spekulasi jajaran baru yang hangat diperkatakan beberapa tahun kebelakangan ini.
Bercakap kepada MalaysiaNow, Jayum Anak Jawan dari Universiti Putra Malaysia berkata, akibat daripada kenyataan Zahid itu Umno akan tamat hayatnya jika tiada perubahan drastik dari segi kepimpinan.
"Melayu sendiri sudah tolak Umno sebab itu pada PRU 2018 dan 2022, Umno dan BN kalah teruk.
"Ramai kepimpinan tertinggi Umno sudah tidak relevan dan tidak akan bangkitkan sokongan Melayu kembali kepada mereka," katanya kepada MalaysiaNow.
Katanya, Zahid turut disifatkan sebagai pemimpin yang tidak boleh dipercayai kerana “cakap lain, buat lain”.
Desakan berundur disuarakan beberapa kepimpinan Umno sejurus keputusan PRU15 diketahui, walaupun ramai antara mereka kembali senyap selepas Anwar Ibrahim mengangkat sumpah sebagai perdana menteri.
Sementara itu, penganalisis politik, Azman Awang Pawi dari Universiti Malaya berkata Umno berpeluang memenangi semula pengundi Melayu jika parti itu mempunyai kuasa dalam kerajaan yang dibentuk.
"Dengan jawatan strategik Kabinet yang akan diperoleh BN, gabungan itu mampu menghasilkan hayunan undi Melayu kepada BN semula lebih tinggi selepas ini.
"Ini akan menyebabkan PN lemah dari segi jangka panjang kerana tidak terlibat dalam Kabinet kerajaan persekutuan," katanya.
Sebelum ini Ketua Penerangan Umno, Isham Jalil berkata parti itu memilih untuk bersama PH kerana tidak mahu berebut bank undi yang sama dengan PN.
Umno bergantung kepada undi Melayu, terutama di kawasan-kawasan luar bandar.
Begitu juga dengan PAS dan Bersatu yang berada dalam PN.
Menurut Azman, beberapa jawatan penting dijangka diberikan kepada BN dan ia memperlihatkan kedudukan Umno sebagai “kingmaker” dalam kerajaan meskipun hanya dengan 30 kerusi.
Hal itu turut dipersetujui oleh Azmil Tayeb dari Universiti Sains Malaysia.
Katanya, pengundi Melayu terbukti menyokong PN dan jumlah itu mampu bertambah namun PRU16 masih panjang.
Umno katanya mampu mencipta naratif baru dalam tempoh itu, bagi melawan naratif parti itu tidak berprinsip.
"Umno boleh memperkenalkan program-program ekonomi dan subsidi yang menguntungkan rakyat marhaen terutamanya orang Melayu.
"Ini dapat menenggelamkan naratif PN," katanya.
Namun Azmil berkata, parti itu dinasihatkan tidak campurtangan dalam kes Zahid dan membiarkan mahkamah menentukan nasib ahli Parlimen Bagan Datuk itu secara bebas.
"Ini boleh memberi persepsi yang baik terhadap Umno," katanya.


Kerajaan secara dasar setuju sedia peruntukan kepada Ahli Parlimen pembangkang, kata Zahid

Kerajaan secara dasarnya bersetuju menyediakan peruntukan kepada Ahli Parlimen pembangkang namun ia hanya untuk perbelanjaan pentadbiran, kata Timbalan Perdana Menteri Ahmad Zahid Hamidi.
Beliau berkata perkara itu sedang dimuktamadkan, dengan perbincangan sedang dijalankan oleh Timbalan Perdana Menteri Fadillah Yusof dengan pihak berkaitan, dan pengumuman mengenainya akan dibuat oleh Perdana Menteri Anwar Ibrahim.
"Di peringkat awal ini, kita telah bersetuju untuk perbelanjaan pentadbiran," katanya kepada pemberita semasa program tinjauan mesra di Desa Keda Sadek di Baling hari ini.
Beliau yang juga Menteri Kemajuan Desa dan Wilayah berkata demikian selepas ditanya mengenai sama ada kerajaan bersedia untuk memberikan peruntukan kepada Ahli Parlimen pembangkang.
Sebelum ini, Fadillah dilaporkan media sebagai berkata bahawa tiada syarat ditetapkan ketika rundingan awal bersama wakil Perikatan Nasional (PN) bagi membincangkan peruntukan kewangan kepada Ahli Parlimen pembangkang.
Sementara itu, Zahid yang juga pengerusi Barisan Nasional (BN) berkata proses pembahagian kerusi antara BN dan Pakatan Harapan (PH) untuk Pilihan Raya Negeri (PRN) di Kedah hampir selesai.
"Kita hampir memuktamadkan pembahagian kerusi itu untuk negeri Kedah. Lain-lain negeri (lima negeri lagi yang akan terlibat dalam PRN) apabila saya berada di negeri berkenaan (untuk umumkan tentang pengagihan kerusi," katanya.


Tulisan bekas peguam negara tidak sensitif dan berbaur perkauman, kata Anwar

Presiden PKR Anwar Ibrahim hari ini menyerang autobiografi Tommy Thomas, mengatakan pandangan bekas peguam negara itu tentang peguam kerajaan bukan sahaja satu penghinaan kepada penjawat awam tetapi berbaur perkauman.“Ia adalah sikap prasangka terhadap kaum Melayu kesan daripada sikap perkauman yang bertahun-tahun lamanya,” kata Anwar dalam reaksi pertamanya terhadap buku autobiografi Thomas, “My Story: Justice in the Wilderness”.“Adalah penting untuk kita elakkan dari membuat sebarang kenyataan yang boleh ditafsirkan sebagai penjelmaan semula fikrah superior penjajah”.Anwar turut mempertahankan bekas perdana menteri kedua, Abdul Razak Hussein.Dalam bukunya, Thomas mengatakan Razak yang mengisytiharkan darurat selepas insiden 13 Mei 1969 dan menjadi perdana menteri kedua Malaysia melakukan “kudeta” untuk merampas kuasa.“Tommy menambah lagi bahawa ‘amat sukar untuk percaya bahawa Tun Razak tidak bersetuju dengan anak-anak muda dari satu kaum yang bertempik dan mengherdik kaum lain’.“Adalah amat tidak bertanggungjawab tanggapan seperti itu datang dari seseorang yang pernah menjawat jawatan tertinggi dalam sistem undang-undang negara,” katanya.Anwar berkata, Thomas gagal untuk mengemukakan sebarang bukti untuk tanggapannya itu, “tetapi yang disajikan kepada kita sebaliknya adalah sangkaan dan teori konspirasi”.Katanya, adalah silap bagi Thomas sewenang-wenangnya mendakwa Razak mendapat manfaat secara politik daripada pengisytiharan darurat.“Ia adalah suatu bentuk celaan kepada ingatan ramai rakyat Malaysia, terutamanya masyarakat Melayu yang menyanjung tinggi sosok besar Tun Razak,” katanya.Anwar turut mempertahankan bekas peguam cara III Mohamad Hanafiah Zakaria dianggap Thomas tidak cekap untuk memimpin dan mengawasi pendakwaan kes salahlaku 1MDB.“Memadai untuk mengatakan bahawa Tommy sepertinya hilang arah yang tidak hanya mengesankan Hanafiah tetapi juga seluruh Jabatan Peguam Negara kerana ternyata pernyataan seperti itu sangat memberi kesan kepada mereka,” katanya.Anwar berkata, Thomas menghina peguam kerajaan apabila mengatakan mereka sebagai “penjawat awam yang mengharapkan pencen setelah bersara”.“Tommy tidak hanya menghina Jabatan Peguam Negara tetapi merobek imej serta reputasi keseluruhan penjawat awam di negara ini”.“Tanggapan bahawa para penjawat awam bekerja di sektor awam hanya untuk mendapat gaji tetap dengan harapan akan menerima pencen sesudah bersara adalah tanggapan yang menjijikkan dan langsung tidak berasaskan kritikan yang rasional.”


Anwar mengadap Agong tak sampai 30 minit

Temu janji Presiden PKR Anwar Ibrahim yang mendapat liputan meluas media selepas mendapat perkenan mengadap Yang di Pertuan Agong Sultan Abdullah Sultan Ahmad Shah pagi ini sekadar mengambil masa kurang 30 minit.Beliau yang tiba di Istana Negara kira-kira pukul 10.30 pagi sebelum dilihat keluar sejam kemudian.Pertemuan Anwar dengan Agong pada hari ini amat dinanti-nantikan beliau selepas membuat sidang media pada 23 September lalu, di mana beliau mengatakan mempunyai majoriti “kukuh dan menyakinkan” untuk menumbangkan kerajaan pimpinan Perdana Menteri Muhyiddin Yassin.Minggu lepas, Anwar berkata beliau bersedia memberi perincian dakwaan mendapat majoriti sokongan ahli Parlimen kepada Agong hari ini.Satu sumber memberitahu MalaysiaNow pertemuan hari ini “pertemuan biasa”.“Ia adalah pertemuan biasa antara Anwar sebagai ketua pembangkang dan Agong,” kata sumber yang rapat dengan pemimpin PKR itu.Tempoh pertemuan yang singkat dengan Sultan Abdullah hari ini “kurang daripada 30 minit”, menurut sumber itu – ia jauh berbeza ketika Agong menemuduga ahli Parlimen pada Februari tahun lepas, beberapa hari selepas kerajaan Pakatan Harapan tumbang.


Bangunan Parlimen Belanda terpaksa dikosongkan susulan ancaman bom palsu

Bangunan Parlimen Belanda terpaksa dikosongkan seketika selepas menerima ancaman bom semalam. Bagaimanapun, ancaman tersebut adalah palsu.
Polis tempatan berkata pasukan pemusnah bom digerakkan untuk menyiasat sebuah bungkusan yang didakwa mengandungi bahan letupan tersebut di pusat bandar The Hague.
Orang ramai kemudiannya dibenarkan masuk semula kira-kira sejam selepas diarahkan mengosongkan bangunan tersebut.
Ahli politik anti-Islam Belanda Geert Wilders menyifatkan ancaman bom palsu itu ditujukan kepadanya.
"Bungkusan berisi ‘teddy bear’ berserta wayar yang dialamatkan kepada saya telah dihantar ke bilik mel Parlimen", kata Wilders dalam catatan di Twitter.
"Nasib baik tiada bahan letupan dan tidak berbahaya, tetapi sudah tentu ini tidak menyeronokkan."
Wilders, pemimpin paling kanan parti kedua terbesar di Belanda, Freedom Party, telah diletakkan di bawah langkah keselamatan yang ketat selama bertahun-tahun kerana ancaman bunuh.


Jawatankuasa libatkan wakil kerajaan, pembangkang dibentuk teliti sidang Parlimen, kata PM

Perdana Menteri Muhyiddin Yassin berkata sebuah jawatankuasa yang dianggotai wakil kerajaan dan pembangkang dibentuk untuk meneliti aspek-aspek penting sebelum persidangan Parlimen diadakan.Beliau memberikan komitmen bahawa keputusan pembukaan persidangan Parlimen akan diputuskan oleh kedua-dua pihak kerajaan dan pembangkang di dalam jawatankuasa berkenaan.“Saya minta jawatankuasa yang dianggotai wakil-wakil kerajaan dan pembangkang untuk nilai perkara berkenaan, dan selepas itu barulah mereka maklumkan kepada saya sama ada sudah bersedia atau tidak untuk memulakan sidang Parlimen.“Sama ada persidangan akan dibuat secara hibrid atau fizikal, ini akan dirujuk kepada peraturan tetap yang ada sekarang,” katanya kepada pemberita selepas melakukan lawatan ke pusat pemberian vaksin (PPV) Pusat Konvensyen Kuala Lumpur, di Kuala Lumpur, hari ini.Katanya kerajaan perlu memperhalusi semua perkara bagi mengelak timbul masalah selepas pelaksanaannya.“Saya harus teliti. Saya faham sangat-sangat dan saya dinasihatkan bukan sahaja oleh menteri undang-undang, tetapi oleh peguam negara supaya tindakan saya dan kerajaan selari dengan apa yang ada dalam perlembagaan,” katanya.Jelasnya kerajaan antara lain perlu mengambil kira sama ada persidangan boleh diadakan secara fizikal, dan sama ada pelaksanaan secara hibrid selari adalah dengan peruntukan di dalam Peraturan-peraturan Majlis Mesyuarat.Selain itu, jelasnya wujud juga keperluan untuk mengambil kira soal persiapan Parlimen bagi urusan persidangan secara fizikal itu sendiri, termasuklah aturan tempat duduk ahli Parlimen yang perlu mematuhi prosedur operasi standard (SOP) yang telah ditetapkan.Muhyiddin berkata bukan niatnya untuk melengahkan pembukaan persidangan Parlimen, namun ini antara isu yang harus diperhalusi terlebih dahulu.Katanya beliau berharap rakyat faham, dan menurutnya ia bukan soal kerajaan mahu menafikan hak ahli Parlimen atau menyanggah kenyataan Yang di-Pertuan Agong atau Raja-raja Melayu.“Saya faham tanggungjawab sebagai perdana menteri besar tetapi saya kena berlaku adil supaya nanti tidak timbul isu-isu dan masalah kemudian…Ini satu perkara yang harapnya rakyat faham dan tunggu,” katanya.


‘Datuk Seri’ didakwa cabul kehormatan anak perempuan

Seorang ahli perniagaan bergelar Datuk Seri dihadapkan ke Mahkamah Majistret hari ini atas tiga pertuduhan mencabul dan mengaibkan kehormatan anak perempuannya berusia 21 tahun antara Julai 2020 dan Januari lepas.Bagaimanapun, lelaki berusia 49 tahun itu mengaku tidak bersalah selepas kesemua pertuduhan terhadapnya dibacakan di hadapan majistret Wong Chai Sia.Lelaki itu didakwa atas dua pertuduhan menggunakan kekerasan jenayah untuk mencabul kehormatan anak perempuannya di ruang tamu dan hadapan bilik tidur di sebuah rumah di Sentul di sini, pada 16 Julai 2020 dan 9 Januari 2021.Dia dituduh mengikut Seksyen 354 Kanun Keseksaan yang membawa hukuman penjara sehingga 10 tahun atau dengan denda atau dengan sebat atau dengan mana-mana dua daripada hukuman itu, jika sabit kesalahan.Bapa empat anak itu juga didakwa mengaibkan kehormatan mangsa sama dengan sengaja menyebut perkataan-perkataan lucah di dalam sebuah kereta jenis Mercedes, di sini antara 12.45 malam dan 1 pagi, 17 Julai tahun lepas.Pertuduhan dikemukakan mengikut Seksyen 509 Kanun Keseksaan yang memperuntukkan hukuman penjara maksimum lima tahun atau dengan denda atau dengan kedua-duanya, jika sabit kesalahan.Timbalan Pendakwa Raya Mohd Josiendra Abu Senin menawarkan jaminan RM100,000 dengan seorang penjamin bagi kesemua pertuduhan berserta syarat tambahan tertuduh perlu menyerahkan pasport dan dilarang mengganggu mangsa sepanjang tempoh perbicaraan.“Pihak pendakwaan mencadangkan jumlah itu (RM100,000), dengan mengambil kira keseriusan kesalahan yang dilakukan ke atas anak kandung tertuduh sendiri serta kedudukan tertuduh yang merupakan seorang ahli perniagaan yang mempunyai beberapa kedai serbaneka di sekitar Lembah Klang,” katanya.Peguam M. Puravalen, yang mewakili tertuduh merayu agar anak guamnya diberi jaminan rendah atas alasan telah memberi kerjasama yang baik kepada polis sepanjang siasatan.Mahkamah membenarkan tertuduh diikat jamin RM25,000 dengan seorang penjamin bagi kesemua pertuduhan berserta syarat tambahan iaitu tertuduh perlu menyerahkan pasport kepada mahkamah dan tidak mengganggu saksi-saksi pendakwaan.Mahkamah menetapkan 27 April ini untuk sebutan semula kes.


Argentina kembali ungguli ranking pertama Fifa selepas 6 tahun

Argentina kembali mengungguli Ranking Dunia Lelaki Fifa buat pertama kali sejak 2017, menurut badan induk bola sepak dunia itu yang mengumumkan kedudukan terkini pada Khamis, lapor Agensi Anadolu.
Argentina yang diketuai Lionel Messi memenangi Piala Dunia Fifa 2022 di Qatar pada Disember.
Digelar La Albiceleste (The White and Sky Blue), Argentina sebelum ini mendahului ranking FIFA pada Mac 2017.
Argentina memperoleh 1,840.93 mata, diikuti Perancis dengan 1,838.45 mata.
Brazil berada di tempat ketiga dengan 1,834.21 mata.
Kedudukan Dunia FIFA seterusnya akan diterbitkan pada 20 Julai.


Tiga mayat mangsa banjir ditemui di Shah Alam

Tiga mayat lelaki dipercayai lemas dalam banjir di Taman Sri Muda, Shah Alam, ditemui awal hari ini.Orang awam dan pasukan penyelamat menemui dua mayat pada pukul satu pagi tadi, dan satu lagi pada pukul 5 pagi.Ketua Polis Daerah Shah Alam Baharudin Mat Taib mengesahkan penemuan itu, berkata ketiga-tiga mayat telah dibawa ke Hospital Shah Alam.


Radzi ganti Noor Hisham sebagai KP Kesihatan baharu

Timbalan Ketua Pengarah Kesihatan, Dr Muhammad Radzi Abu Hassan dilantik sebagai ketua pengarah kesihatan bagi menggantikan Dr Noor Hisham Abdullah yang bersara wajib pada Jumaat lalu.
Menteri Kesihatan, Dr Zaliha Mustafa dalam satu kenyataan berkata, pelantikan Radzi berkuat kuasa pada 21 April lalu.
Katanya, pelantikan Radzi berdasarkan kelayakan dan pengalaman luasnya dalam bidang perkhidmatan kesihatan negara sebagai timbalan ketua pengarah kesihatan (penyelidikan dan sokongan teknikal) di Kementerian Kesihatan (KKM) sebelum dilantik sebagai Ketua Pengarah Kesihatan baharu.
“Beliau pernah berkhidmat sebagai Ketua Jabatan Perubatan di Hospital Sultanah Bahiyah, Kedah, Ketua Penyelaras Perubatan Negeri Kedah dan Ketua Pusat Penyelidikan Klinikal Kedah.
“Radzi pernah dilantik sebagai Ketua Perkhidmatan Gastroenterologi dan Hepatologi serta menjadi pengerusi pentauliahan bidang kepakaran ini dari 2013 sehingga 2021,” katanya dalam kenyataan hari ini.
Zaliha berkata, beliau yakin dengan pengalaman, pengetahuan dan kepakaran serta kredibiliti Radzi mampu memberi khidmat yang terbaik dan menjadi rakan pasukan bersamanya dalam memastikan matlamat serta agenda reformasi kesihatan negara dilaksanakan secara menyeluruh.
“Selaras dengan Kertas Putih Kesihatan yang sedang dibangunkan agar masyarakat Malaysia dapat terus menikmati perkhidmatan kesihatan yang komprehensif, berkualiti serta mapan,” katanya.
Noor Hisham yang telah berkhidmat selama 10 tahun sebagai ketua pengarah kesihatan di bawah pentadbiran lima perdana menteri sejak Najib Razak hingga Anwar Ibrahim terkenal dengan jolokan ‘jeneral perang’ negara kerana mengetuai jentera kesihatan dalam membendung wabak Covid-19.


Speaker kecualikan diri berhubung usul ahli Parlimen terhadap abang kandung

Speaker Dewan Rakyat Azhar Harun hari ini berkata beliau mengambil keputusan untuk mengecualikan diri daripada membuat sebarang keputusan mengenai usul berkaitan Peguam Negara Idrus Harun yang merupakan abang kandung beliau dan Menteri Undang-Undang Takiyuddin Hassan berhubung kenyataan Istana Negara yang mengatakan pembatalan ordinan darurat adalah tidak tepat dan mengelirukan ahli-ahli Dewan Rakyat.Dalam sebuah kenyataan, Azhar berkata pejabat beliau telah menerima satu usul bertarikh 29 Julai daripada Ahli Parlimen Ipoh Barat M Kulasegaran.“Sebagaimana yang diketahui umum, Tan Sri Idrus Harus adalah abang kandung saya.“Oleh kerana itu, saya telah membuat keputusan untuk mengecualikan diri saya daripada membuat apa-apa keputusan mengenai, berkenaan ataupun yang bagaimana jua pun berkaitan usul tersebut,” katanya.Menurut beliau lagi, sebarang keputusan mengenai usul tersebut diserahkan kepada timbalan-timbalan yang di-pertua iaitu Mohd Rashid Hasnon dan Azalina Othman Said.“Saya tidak akan campur tangan di dalam apa cara seklipun di dalam pelaksanaan tugas timbalang yang di-pertua dalam hal berkaitan,” katanya.Dalam sebuah kenyataan pada 29 Julai lalu, Istana Negara berkata Yang di-Pertuan Agong Sultan Abdullah Ahmad Shah tidak memberi perkenan langkah untuk membatalkan ordinan-ordinan darurat di Dewan Rakyat yang diumumkan menteri undang-undang.Menurut kenyataan itu, apa yang telah diperkenan dan dititahkan kepada Takiyuddin dan Idrus semasa majlis menghadap secara maya pada 24 Julai 2021 bahawa cadangan pembatalan semua Ordinan Darurat dibentang dan dibahaskan di Parlimen bagi tujuan diungkaikan telah tidak dilaksanakan.“Seri Paduka Baginda menegaskan bahawa kenyataan yang berhormat menteri di Parlimen pada 26 Julai 2021 adalah tidak tepat dan telah mengelirukan ahli-ahli Dewan Rakyat,” katanya sambil menambah pembatalan ordinan-ordinan yang berkuat kuasa pada 21 Julai telah dilakukan secara “tergesa-gesa tanpa pembentangan di Parlimen”.


Malaysia ikut syarat Arab Saudi wajibkan dos penggalak

Prosedur operasi standard (SOP) baru yang mewajibkan pengambilan dos penggalak ke atas jemaah umrah Malaysia adalah berdasarkan kepada kehendak kerajaan Arab Saudi, kata Menteri di Jabatan Perdana Menteri (Hal Ehwal Agama) Idris Ahmad.“Dos penggalak adalah salah satu kehendak (kerajaan) Saudi ke atas jemaah umrah. Mereka ada mengeluarkan circular (pekeliling), jadi kita kena ikut.“Pintu untuk ke Tanah Suci dah dibuka mulai hari ini. Jadi jemaah kita kena ikut syarat yang ditetapkan untuk ke sana,” katanya kepada pemberita selepas menghadiri program Usrah Anak Muda anjuran Jabatan Kemajuan Islam Malaysia (Jakim) dan Radio Zayan di Pusat Pelancongan Malaysia (MaTiC) semalam.Mengenai data terkini bakal jemaah umrah yang telah menerima dos penggalak, Idris berkata pihaknya tidak mempunyai data berkenaan.Katanya statistik mengenai bakal jemaah umrah Malaysia yang sudah menerima suntikan dos penggalak  ada pada kementerian pelancongan, seni dan budaya kerana urusan SOP umrah itu adalah di bawah kementerian itu.


Gerakan lapor polis, dakwa Guan Eng langgar kuarantin kendiri

Pemuda Gerakan Pulau Pinang semalam membuat laporan polis terhadap Setiausaha Agung DAP Lim Guan Eng kerana didakwa mengingkari peraturan kuarantin kendiri.Jurucakap Pemuda Gerakan negeri Mohd Aswaad Jaafar mempersoalkan kenapa ahli Parlimen Bagan itu boleh hadir ke persidangan Dewan Undangan Negeri (DUN) Pulau Pinang pada 2 September lepas, sedangkan beliau diarah menjalani kuarantin kendiri kerana menjadi kontak rapat kepada pesakit Covid-19.“Menurut peguam beliau, Lim perlu menjalani kuarantin kendiri pada 1 hingga 10 September dan tidak dapat menghadiri perbicaraan di mahkamah hari ini tapi mengapa beliau boleh menghadiri sidang DUN pada 2 September lalu?”“Kami membuat satu laporan polis berkenaan isu ini untuk meminta pihak berkuasa menyiasat perkara ini kerana ia seumpama beliau tidak menghormati mahkamah,” katanya kepada wartawan selepas membuat laporan polis di Ibu Pejabat Daerah (IPD) Timur Laut hari ini.Ketua Polis Timur Laut Soffian Santong ketika dihubungi mengesahkan laporan polis itu dan berkata polis akan menjalankan siasatan lanjut.Terdahulu di Mahkamah Sesyen Kuala Lumpur, peguam Gobind Singh Deo yang mewakili bekas ketua menteri Pulau Pinang itu dalam perbicaraan kes empat pertuduhan membabitkan pembinaan terowong dasar laut dan projek pembinaan jalan utama, memaklumkan kepada mahkamah bahawa anak guamnya itu telah diarah menjalani perintah kuarantin kendiri selama 10 hari bermula 1 hingga 10 September depan.


Tentera diberi kuasa menangkap, kata PM ketika umumkan tindakan lebih tegas kepada pelanggar SOP

Perdana Menteri Muhyiddin Yassin hari Ini mengatakan tentera akan diberikan kuasa untuk menahan pihak yang tidak mematuhi prosedur operasi standard (SOP) kesihatan Covid-19, antara langkah tegas yang akan diambil menggunakan kuasa darurat pandemik.“Untuk meningkatkan lagi keupayaan tindakan penguatkuasaan kerajaan dalam memerangi Covid-19, saya mengeluarkan arahan di bawah Ordinan Darurat (Kuasa-Kuasa Perlu) 2021 untuk menurunkan kuasa polis kepada Angkatan Tentera Malaysia bagi membuat penangkapan, pemeriksaan dan rampasan semasa membantu agensi-agensi lain melakukan tugas pencegahan pendatang tanpa izin (Pati) dan operasi pencegahan Covid-19,” kata Muhyiddin dalam perutusan khasnya hari ini.Beliau turut mengumumkan undang-undang lebih tegas akan diperkenalkan terhadap pihak melanggar SOP termasuk mengambil alih kemudahan swasta untuk mengadakan ujian saringan Covid-19.Muhyiddin bagaimanapun memberikan jaminan kerajaan akan memberikan pampasan kepada pemilik premis yang diambil alih menggunakan undang-undang darurat.Katanya, undang-undang lebih tegas diperlukan untuk memastikan pematuhan lebih meluas terhadap SOP Covid-19 yang akan melibatkan hukuman lebih berat kepada pihak yang melanggarnya termasuk pemilik perniagaan.Katanya, Putrajaya sedang meminda klausa dalam Akta Pencegahan dan Pengawalan Penyakit Berjangkit 1988, akta yang digunakan untuk menguruskan krisis kesihatan Covid-19.“Untuk membolehkan tindakan penguatkuasaan yang lebih tegas dan cepat diambil antaranya ialah arahan penutupan serta-merta premis perniagaan yang tidak mematuhi peraturan dan SOP yang ditetapkan oleh kerajaan, tindakan perundangan terhadap pemilik perniagaan, pemegang francais, operator francais dan pihak berkepentingan lain dalam rantaian organisasi perniagaan.“Tindakan perundangan terhadap rantaian pengurusan pekerja asing meliputi majikan, ejen pembekal pekerja, kontraktor utama, sub-kontraktor dan orang perseorangan.“Tindakan kompaun yang lebih tinggi kepada pesalah berulang atau pesalah yang telah diberi amaran, penjara ke atas pesalah yang melanggar peraturan dan SOP.“Tindakan tatatertib ke atas penjawat awam yang tidak mematuhi peraturan dan SOP termasuk kepada ketua jabatan berkaitan pelaksanaan dasar bekerja dari rumah,” katanya.Muhyiddin turut membangkitkan dilema dihadapi dalam memerangi Covid-19, mengatakan kerajaan perlu mencari satu keadah yang berimbang, iaitu memastikan kehidupan ekonomi rakyat terus terjamin dan nyawa rakyat terus dilindungi.“Kaedah yang terbaik pada masa ini ialah membenarkan sektor-sektor ekonomi perlu atau essential economic sectors untuk terus beroperasi dan pada masa yang sama melaksanakan SOP yang ketat,” katanya.Katanya data menunjukkan 59% jangkitan Covid-19 berlaku di tempat kerja.“Saya ingin mengingatkan bahawa kerajaan tidak akan teragak-agak untuk mengambil tindakan tegas ke atas mana-mana pihak yang melanggar peraturan atau SOP yang sedang berkuatkuasa.“Saya menyeru pihak industri dan orang ramai supaya mematuhi SOP yang ditetapkan. Kerajaan sudah mendengar pandangan anda untuk tidak menutup ekonomi semasa PKP,” katanya.


Sumbangan ayam daripada Anwar timbulkan rasa tak puas hati penyandang kerusi PKR?

MalaysiaNow difahamkan agihan sumbangan ayam yang diberikan kepada penduduk kawasan sekitar Wangsa Maju menimbulkan ketidakpuasan hati dalam kalangan ahli PKR Wangsa Maju.Difahamkan program pengagihan ayam kepada penduduk sekitar Wangsa Maju yang berlangsung semalam itu antara langkah awal bagi nama-nama yang dekat dengan Anwar sebagai calon baru untuk mewakili PKR di kawasan berbilang kaum tersebut.Program yang dianjurkan oleh Anwar Ibrahim Club, sebuah kelab peminat yang ditubuhkan bersama setiausaha politik presiden PKR Farhash Wafa Salvador lebih dua dekad lalu.Turut kelihatan pada program itu, pelakon Afdlin Shauki.Afdlin antara beberapa nama artis tempatan yang direkrut PKR bagi meraih sokongan dalam kalangan penduduk Melayu di bandar.Pemimpin parti sebelum ini mengetengahkan pelakon Hans Isaac untuk bertanding di kawasan Ampang, yang merupakan kubu kuat bekas ketua Wanita PKR Zuraida Kamaruddin.Zuraida antara individu menentang Anwar yang bertindak keluar parti bersama-sama beberapa lagi ahli Parlimen tahun lepas.Namun, menurut sumber dalaman parti kepada MalaysiaNow percubaan untuk mempromosi Afdlin sebagai calon kawasan Wangsa Maju tidak mendapat sokongan akar umbi PKR.Penyandang kerusi itu Tan Yew Kee dari PKR, menang besar pada pada 2018, mengalahkan dua calon daripada Barisan Nasional dan PAS, meraih lebih 50% undi keseluruhan.Kemenangan besar bekas ahli politik MCA itu di kawasan bandar dengan majoriti Melayu dilihat sangat penting.“Akan tetapi, kami tidak bercadang untuk mencalonkan Tan sekali lagi. Ada keperluan untuk menyekat peralihan sokongan orang Melayu daripada Pakatan Harapan.“Tambahan, terdapat peningkatan pengundi Melayu di sini, dan parti tidak akan mengambil risiko meletakkan orang bukan Melayu pada masa ini, dan kerusi bandar seperti Wangsa Maju perlu dipertahankan dalam apa jua keadaan,” kata seorang pemimpin kanan PKR Kuala Lumpur kepada MalaysiaNow dengan syarat tidak dinamakan.Baru-baru ini Anwar mengumumkan sumbangan peribadi sebanyak 1,000 ekor ayam untuk diedarkan di 14 kawasan di Kuala Lumpur dan Putrajaya.Beberapa hantaran media sosial menjadikan jumlah sumbangan itu sebagai bahan ejekan, dengan mengatakan satu kawasan secara purata hanya akan dapat 71 ekor ayam, yang berharga kira-kira RM700, berdasarkan harga semasa RM10 seekor.Sementara itu Afdlin tidak menolak spekulasi pencalonannya dalam pilihan raya akan datang, dan mengatakan beliau mungkin secara rasmi akan mengumumkan keahlian partinya.Katanya, tujuan utama beliau menyertai politik untuk menjadi suara memperjuangkan industri hiburan, dan menambah kerajaan sekarang tidak mempedulikan masalah yang wujud dalam industri filem.“Kalau boleh, sepatutnya perlu ada wakil orang-orang seni di dalam Parlimen untuk menyuarakan masalah mereka,” kata Afdlin kepada media selepas program itu semalam.Ditanya adakah penyertaannya dalam bidang politik akan menjejaskan popularitinya, Afdlin berkata: “Saya rasa separuh daripada mereka akan benci saya,” dan menambah ahli politik dan mereka yang dalam bidang seni sudah lali dengan kritikan.


Angka korban pengikut ajaran sesat di Kenya cecah 227 orang

Angka kematian di Kenya dipercayai akibat kultus kebuluran meningkat kepada 227 pada Rabu selepas pihak polis menemukan 15 lagi mayat.
Pesuruhjaya Wilayah Pantai Rhoda Onyancha mengesahkan penemuan mayat itu semasa taklimat media, lapor Agensi Anadolu.
"Jumlah orang hilang kini meningkat kepada 611," kata Onyancha, merujuk kepada gesaan pihak polis agar orang ramai tampil melaporkan mengenai kehilangan orang tersayang.
Sebelum ini, beratus-ratus mayat telah ditemukan di Hutan Shakahola di Daerah Kilifi sejak pertengahan April semasa penyiasatan dijalankan terhadap kultus yang dikendalikan oleh Mackenzie, seorang paderi yang mengetuai Gereja Good News International di Kenya.
Dia dituduh mengarahkan pengikutnya supaya mati kelaparan agar mereka dimasukkan ke dalam syurga sebelum kiamat.
Siasatan yang bermula bulan lalu mendedahkan beberapa mangsa kehilangan organ mereka, mendorong dakwaan berlakunya pemerdagangan organ manusia.


Dr Mahathir siar usul undi tidak percaya terhadap PM kepada umum

Selepas menyerahkan usul undi tidak percaya terhadap Perdana Menteri Muhyiddin Yassin kepada speaker, Dr. Mahathir Mohamad bertindak menyiarkan usul tersebut kepada tatapan umum di laman blognya chedet.cc hari ini susulan masih belum dibahaskan di Dewan Rakyat.Bekas perdana menteri itu berkata usul berkenaan sudah dua kali diletakkan pada akhir sidang Dewan Rakyat.“Usul Kerajaan didahulukan sehingga tidak ada masa untuk usul saya dibahas. Dengan cara ini sampai bila-bila pun usul saya tidak akan dibincang dalam dewan.“Oleh kerana saya tidak mungkin kemukakan usul saya dalam Parlimen maka saya terpaksa siar usul ini dalam blog saya untuk tatapan orang ramai,” tulis ahli Parlimen Langkawi itu hari ini.Terdahulu, bekas speaker Dewan Rakyat Mohamad Ariff Md Yusof dilaporkan menerima usul yang dikemukakan Dr Mahathir untuk meminta undi tidak percaya terhadap penggantinya, Muhyiddin.Dalam entri tersebut, beliau menjelaskan faktor utama usul itu dikemukakan.Antaranya adalah dakwaan “popular” DAP boleh “menghancurkan” orang Melayu sehingga menyebabkan bekas rakan seperjuangannya itu membentuk kerajaan Melayu-Islam yang baru.Dr Mahathir menafikan perkara itu dengan mengatakan ianya tidak masuk akal dan orang Melayu tidak mudah “dihancur.”“Jika DAP cuba hancurkan orang Melayu, ahli Parlimen Pagoh sebagai menteri dalam negeri pada masa itu boleh batalkan pendaftaran parti itu dan haramkan aktiviti mereka.“Tetapi Tan Sri kononnya percaya DAP boleh hancur orang Melayu. Caranya untuk elak kehancuran ialah dengan menjatuh Kerajaan Pakatan Harapan dan membentuk kerajaan campuran dengan Umno dan PAS.”Katanya, beliau tidak boleh menerima cadangan Muhyiddin untuk kembali bersama Umno dengan mengatakan tindakan itu sebagai mengkhianati keputusan pengundi yang menolak kerajaan pimpinan Najib Razak pada Pilihan Raya Umum ke-14 (PRU14) lalu.“Saya sudan minta Bersatu tangguhkan perancangan ini tetapi Muhyiddin sudah rapatkan hubungan Bersatu dengan Umno dan PAS di Sheraton Hotel untuk meraya gabungan antara mereka,” katanya sambil menambah cara Muhyiddin diangkat sebagai perdana menteri “amatlah memalukan.”Perikatan Nasional (PN) naik ke tempuk kuasa selepas Pakatan Harapan (PH) tumbang pada akhir Februari lalu.PH yang mengambil alih kuasa persekutuan melalui PRU14 pada 2018, tumbang selepas Muhyiddin menarik Bersatu keluar daripada gabungan itu.Muhyiddin dilantik sebagai perdana menteri baru pada 1 Mac setelah menyusun gabungan baru yang terdiri daripada Bersatu, bekas wakil rakyat PKR, BN, PAS, GPS, PBS dan Star.Mengulas lanjut, Dr Mahathir menegaskan lantikan Muhyiddin tanpa melalui proses pilihan raya yang sah adalah melanggar Perlembagaan dan mengakibatkan rakyat tertipu dengan cara tersebut.“Apa gunanya PRU jika yang ditolak oleh rakyat boleh mendiri Kerajaan, dan yang dipilih oleh mereka dijatuhkan dengan penipuan.”


Peningkatan pelancong dapat kukuhkan nilai ringgit, kata timbalan menteri

Peningkatan kemasukan pelancong luar ke negara ini diyakini dapat mengukuhkan nilai mata wang ringgit yang kini agak rendah, kata Timbalan Menteri Kewangan Ahmad Maslan.
Beliau berkata ketika ini lebih 200 juta pelancong dari China sedang merangka perjalanan mereka ke pelbagai negara dan berharap memilih Malaysia sebagai destinasi pelancongan.
"Kita inginkan pelancong yang ramai kerana ia memberi pendapatan kepada negara termasuk rakyat yang terlibat dalam sektor pelancongan, hotel, makanan dan minuman.
"Pada masa sama permintaan terhadap ringgit akan menjadi lebih tinggi apabila pelancong ramai datang dan ia dapat memperbaiki prestasi ringgit," katanya kepada pemberita selepas melakukan lawatan kerja di Jeti Penumpang Port Dickson di Port Dickson semalam.
Justeru, katanya agensi seperti kastam perlu turut memainkan peranan dalam merancakkan lagi sektor ekonomi pelancongan di negara ini.
"Hal lambat di lapangan terbang dan di jeti ini perkara yang berulang. Saya kira pada saat kita memerlukan pelancong yang ramai datang ke negara ini, antara agensi yang memainkan peranan penting ialah Kastam iaitu bagi menguruskan ketibaan pelancong dari luar.
"Namun, saya lihat ada penambahbaikan dilakukan, contohnya di jeti ini, Kastam menggunakan pendekatan mengumpul barangan untuk disaring di mesin pengimbas sementara penumpang lain berbaris menunggu giliran di kaunter, ia satu kaedah boleh percepatkan proses barisan," katanya.
Sementara itu,  Ahmad berkata Bahagian Penguatkuasaan JKDM negeri merekodkan kutipan rampasan serta tangkapan lebih RM800,000 bagi tempoh enam bulan tahun ini.
Menurutnya daripada jumlah itu, cukai yang sepatutnya dikutip ialah RM1.04 juta yang melibatkan barangan seperti rokok, minuman keras dan kenderaan.


Siasatan polis terhadap Hassan, bukan Hadi

Polis mengesahkan menerima laporan berkaitan dakwaan Ahli Parlimen Baling Hassan Saad terhadap Perdana Menteri Anwar Ibrahim sebagai agen Israel.
Sebelumnya, polis berkata Presiden PAS Abdul Hadi Awang disiasat berhubung kenyataan mengenai perdana menteri itu di bawah undang-undang berkait jenayah penghinaan serta kandungan dalam talian.
Setiausaha Polis Malaysia Noorsiah Mohd Saaduddin dalam kenyataan berkata siasatan dikendalikan oleh Unit Siasatan Jenayah Terkelas (USJT), Bahagian Pendakwaan/Undang-undang (D5), Jabatan Siasatan Jenayah (JSJ), Bukit Aman.
"Polis mengesahkan menerima laporan berkenaan isu terbabit. Kes telah diklasifikasikan di bawah Seksyen 504 dan Seksyen 500 Kanun Keseksaan (kerana dengan sengaja mengaibkan dengan niat hendak membangkitkan pecah keamanan dan fitnah).
"(Kes juga disiasat) di bawah Seksyen 233 Akta Komunikasi dan Multimedia 1998 (kerana penggunaan tidak wajar kemudahan rangkaian atau perkhidmatan rangkaian)," katanya dalam kenyataan.
Dalam pada itu, agensi berita Bernama juga membetulkan laporannya berkenaan siasatan terhadap Hadi.
Semalam, Pemuda PKR Putrajaya meminta polis menyiasat tuduhan yang mengaitkan Anwar sebagai agen Israel.
Ketuanya, Mohamad Syazreen Ezam Mohd Saidi dilaporkan berkata perkara  itu tidak boleh dibiarkan kerana ia turut melibatkan kedaulatan dan keselamatan negara.
Pada Isnin, Pakatan Harapan dilaporkan akan mengambil tindakan undang-undang terhadap pihak yang mengaitkan pemimpin gabungan itu sebagai agen Israel manakala Ketua Penerangan PKR Fahmi Fadzil berkata Anwar sudah meminta polis mengambil tindakan terhadap fitnah berkenaan.


MoU dengan kerajaan diperlukan untuk pastikan kebebasan kehakiman, kata PH

Pakatan Harapan (PH) hari ini menggesa supaya kerajaan persekutuan memastikan kebebasan badan kehakiman sentiasa dilaksanakan, mengatakan ia termaktub dalam perjanjian persefahaman (MoU) dengan kerajaan persekutuan.Dalam sebuah kenyataan, ia berkata PH menyokong penuh kenyataan Ketua Hakim Negara Tengku Maimun Tuan Mat berhubung tohmahan terhadap hakim dan badan kehakiman yang disifatkan sebagai keterlaluan.Menurutnya, Perkara 4.1 di dalam MoU tersebut menyatakan dengan jelas bahawa kerajaan perlu memastikan badan kehakiman bebas “sepanjang masa”.“Kami menggesa agar kerajaan persekutuan memastikan MoU ini terus terlaksana dengan menjamin bahawa agensi-agensi penguatkuasaan tidak melanggar Perlembagaan Persekutuan serta sentiasa menghormati prinsip kebebasan badan kehakiman,” katanya.Suruhanjaya Pencegahan Rasuah Malaysia (SPRM) baru-baru ini membuka siasatan terhadap hakim Mahkamah Rayuan Mohd Nazlan Mohd Ghazali berhubung dakwaan wang tidak dapat dijelaskan dalam akaun banknya.Nazlan adalah hakim yang menyampaikan sabitan kesalahan jenayah pecah amanah, pengubahan wang haram dan rasuah berhubung penyelewengan RM42 juta dana SRC International ke atas Najib Razak.Ekoran tuduhan ke atasnya, Nazlan telah membuat laporan polis sambil menyifatkan tuduhan ke atasnya itu berniat jahat, tidak berasas dan bertujuan untuk mencemarkan kredibilitinya sebagai seorang hakim.Dalam pada itu, pemimpin PH berkata MoU dengan kerajaan perlu diteruskan bagi memastikan agensi penguatkuasaan tidak melanggar Perlembagaan Persekutuan sebaliknya menghormati prinsip kebebasan badan kehakiman.“Amatlah jelas, badan kehakiman yang bebas merupakan tunjang kepada negara hukum dan sistem demokrasi yang diterima, dipercayai serta diyakini rakyat.”


Februari 2020 akan sentiasa diingati oleh aktivis politik

Dengan angka jangkitan virus Covid-19 menunjukkan trend penurunan, dan program vaksinasi sudah bermula, rakyat negara ini mengharapkan hidup akan dapat kembali normal.Ia menjadi bermakna kerana dengan memasuki bulan Mac dan meninggalkan Februari, negara ini melalui ulang tahun pertama wabak Covid-19.Tetapi ia juga merupakan ulang tahun pertama tumbangnya kerajaan Pakatan Harapan (PH) dan digantikan dengan Perikatan Nasional (PN).Sehingga ini tiada kenyataan rasmi dan terperinci bagi menyatakan sebab-sebab mengapa kerajaan PH ditumbangkan.Ini kerana ia ditumbangkan oleh menteri-menteri dan ahli-ahli parlimen PH sendiri dengan sokongan parti-parti lawan iaitu Barisan Nasional (BN) dan PAS.Sedangkan tiada krisis atau skandal dalam kerajaan PH yang memerlukan ia ditumbangkan.PH juga diketuai oleh Perdana Menteri Mahathir Mohamad yang mendapat sokongan majoriti rakyat negara ini.Ketika itu merajaan PH sedang sibuk menghadapi wabak Covid-19. Tidak ada sebab ia wajar ditumbangkan.Sememangmya ada isu-isu yang ditimbulkan terhadap kerajaan PH, tetapi ia tidaklah begitu besar sampai memerlukan untuk ditumbangkan.Hala tuju kerajaan PH adalah jelas iaitu untuk mewujudkan Malaysia Baru di mana negara dapat ditadbir secara bersih di mana kleptokrasi dapat dihapuskan dan korupsi dikurangkan.Sementara Mahathir tetap mempunyai komitmen untuk menjadikan Malaysia sebagai Harimau Asia dalam bidang ekonomi.Pihak pembangkang ketika itu, BN dan PAS tentulah mengkritik kerajaan PH.Itu sememangnya kerja pembangkang. Mereka membawa isu-isu yang berkaitan Melayu dan Islam.Perkara itu dapat difahami kerana Umno membela Melayu dan PAS memperjuangkan Islam.Tetapi Mahathir mengambil kira kritikan-kritikan ini. Dalam PH pun, Bersatu seperti juga Umno memperjuangkan isu Melayu. Sementara Amanah pula tentu mengambil berat terhadap Islam.Tetapi apa yang jelas, tidak ada sebab untuk ditumbangkan kerajaan PH.Apabila kerajaan PH ditumbangkan, maka tiba-tiba politik negara menjadi tidak stabil.Wabak Covid-19 semakin mendesak negara. Kerajaan PN ditubuhkan bukan atas mandat rakyat tetapi melalui percaturan politik melibatkan habuan jawatan hingga menghasilkan Kabinet besar.Dengan tiada pernyataan rasmi mengapa kerajaan PH ditumbangkan dan bagaimana kerajaan PN ditubuhkan, apa yang ada ialah perutusan khas dan pengumuman, tanpa sidang media.Tentulah ketika kerja yang perlu disegerakan adalah menghadapi wabak Covid-19. Perintah Kawalan Pergerakan pun dikuatkuasakan.Perubahan yang sebegini besar menuntut penjelasan. Kebanyakan rakyat yang mengundi PH tentu mahukan penjelasan rasmi.Bagi aktivis PH yang bertungkus lumus bekerja semasa Pilihan Raya Umum ke-14 (PRU14), tindakan itu adalah suatu pengkhianatan.Maka tidak hairanlah sepanjang tahun lalu suasana politik negara adalah tidak menentu.Dapat dirasakan bahawa banyak tenaga dicurahkan bagi memastikan kerajaan ini dapat dipertahankan. Cabarannya bukan saja datang dari PH tetapi juga BN yang seringkali mengancam untuk menarik diri.Sememangnya ada kenyataan di sana sini dari pihak PN menyatakan sebab mengapa mereka menumbangkan kerajaan PH.Ada yang menyebut mengenai DAP. Ada pula menyatakan sebab mereka tidak mahukan Anwar Ibrahim.Sepanjang tahun itu juga, Mahathir dan Anwar gagal untuk bekerjasama untuk memulihkan kerajaan PH.Maka tidak hairanlah apabila setahun, kerajaan PN mengadakan majlis kesyukuran kerana mereka dapat bertahan.Tetapi bagi aktivis PH yang menyertai diskusi dalam talian bagi memperingati peristiwa itu, demokrasi dilihat dipersendakan.Kemenangan jelas PH yang bersejarah pada tahun 2018 dirosakkan dengan Langkah Sheraton.Tidak ada pengundi yang memilih PN. Ketika itu PN belum wujud. BN dan PAS adalah parti-parti kalah tetapi mereka yang menjadi kerajaan. Tidakkah itu namanya mempersendakan demokrasi?Kalau seseorang itu bertanding atas dirinya sendiri, iaitu sebagai calon Bebas.Kemudian selepas menang, ia berpakat dengan wakil-wakil Bebas lain untuk menubuhkan kerajaan, perkara itu dapat diterima.Begitu jugalah kalau parti itu bertanding sendiri. Umpamanya Bersatu dan PKR bertanding sendiri dan bukannya secara pakatan.Penyokong mereka juga mengundi Bersatu atau PKR sebagai sebuah parti.Kemudian selepas pilihan raya, mereka sendiri tidak cukup kerusi untuk menubuhkan kerajaan, maka gabungan dengan parti lain dibuat supaya kerajaan dapat ditubuhkan, keadaan itu juga boleh diterima.Tetapi dalam PRU14, Bersatu, PKR, DAP dan Amanah tidak bertanding sendiri.Mereka bertanding sebagai PH.Bersatu adalah parti baru dan tidak ada jentera. Amanah pun parti baru tetapi mereka ada jentera walaupun kecil. Di Johor, jentera Amanah membantu Bersatu.Penyokong umumnya mengundi PH dan bukan calon atau parti komponennya.Penyokong DAP dan Amanah memberi undi pada calon Bersatu dan PKR kerana mereka bertanding atas gabungan PH, dan mereka pula menang. Inilah yang dikatakan mandat rakyat.Kemenangan PH dalam PRU14 adalah jelas dan selesa serta mampu menubuhkan kerajaan.Ia tidak perlu bergabung dengan parti lain. Parlimen tidak tergantung. Malah kerajaan pun sudah ditubuhkan dan pemerintahan pun sudah berjalan dengan baik.Selepas ini dalam pilihan raya, bagaimanakah para pengundi hendak mempercayai calon yang bertanding? Apa pun manifesto yang dikemukakan, wakil rakyat boleh melompat ke parti lawan yang majoriti pengundi tolak.Ataupun wakil rakyat boleh menyertai mana-mana kerajaan yang menawarkan jawatan, tanpa mengira pengundi memilih mereka supaya menubuhkan pemerintahan menurut fahaman politik serta manifesto mereka.Dengan politik yang tidak menentu, wabak Covid-19 yang masih merebak dan kesan ekonomi menyusahkan hidup, maka rakyat mengharapkan kehidupan kembali normal.Tentunya kunci untuk kembali normal berada di Lembah Klang iaitu Kuala Lumpur, Selangor dan Putrajaya.Selepas Selangor dan Kuala Lumpur keluar daripada PKP dan memasuki PKP Bersyarat, maka keadaan diharapkan menjadi bertambah baik. Selepas ini diharapkan di Selangor dan Kuala Lumpur akan berubah kepada PKP Pemulihan dan akhirnya kembali pada normal.Normal itu bermaksud juga darurat bagi menghadapi Covid-19 akan dapat ditamatkan, maknanya lebih awal daripada Ogos seperti yang ditetapkan sebelum ini.Dengan penamatan darurat, bolehlah diadakan PRU15 bagi membolehkan negara memiliki kerajaan yang mencerminkan mandat rakyat, dan seterusnya mewujudkan suasana politik stabil.Perkara ini penting kerana hanya dengan kestabilan politik, tumpuan kerajaan – parti politik yang memerintah dan jentera perkhidmatan awam dapat memberi tumpuan kepada hala tuju negara untuk kemajuan dan kemakmuran demi kebajikan rakyat.Juga adalah penting ialah seorang perdana menteri wajar berwibawa dan boleh bertindak ke atas menteri-menteri yang tidak berkesan dalam melaksanakan tugas mereka untuk rakyat dan negara.Perdana menteri boleh memecat mereka pada bila-bila masa dan bukannya bergantung pada sokongan mereka kepada kerajaan di Parlimen.Wibawa penyandang jawatan politik juga penting supaya mereka dapat memimpin jentera perkhidmatan secara berkesan untuk mencapai sasaran parti politik yang memerintah.Di sini barulah dapat dilihat proses demokrasi yang berkesan.Rakyat Malaysia perlukan suasana baru selepas mengharungi wabak Covid-19 yang banyak menjejaskan kehidupan mereka.Kalau tidak tahun ini, semoga menjelang tahun 2022, sudah ada hala tuju jelas bagi rakyat negara ini untuk menaruh harapan.


Kerajaan tidak kawal harga vaksin di kemudahan fasiliti kesihatan swasta

Kerajaan tidak mengawal kos pemberian vaksin oleh fasiliti kesihatan swasta susulan penamatan Program Imunisasi Covid-19 Kebangsaan Kanak-Kanak (PICKids) semalam.Timbalan Menteri Kesihatan Noor Azmi Ghazali berkata kos terbabit termasuk caj konsultasi dan harga vaksin bergantung sepenuhnya kepada pihak yang menawarkan servis itu.“Harga vaksin akan ikut harga siling, perkara ini bergantung kepada pihak swasta sebab mereka terpaksa membeli vaksin dan mereka akan buat charging mengenai konsultasi, consumables dan sebagainya, itu bergantung kepada setiap fasiliti dan harga akan berbeza-beza,” katanya selepas merasmikan Majlis Hari Bebas Tembakau semalam.Sebelum ini, beliau dilaporkan berkata Kementerian Kesihatan (KKM) tidak berhasrat melanjutkan PICKids kerana telah memberi masa yang cukup kepada ibu bapa untuk membawa anak mereka mendapatkan vaksinasi secara percuma.Katanya selepas ini, jika ibu bapa mahu mendapatkan suntikan vaksin Covid-19 untuk anak masing-masing, mereka perlu ke klinik swasta dengan bayaran tertentu.Beliau turut memaklumkan KKM sedang memfokus kepada usaha menyelesaikan pemberian vaksin untuk kanak-kanak yang berusia lima tahun esok. “Kanak-Kanak yang belum mencapai usia lima tahun akan terus diberi peluang untuk mendaftar dan buat janji temu di pautan yang diberikan hingga 31 Januari 2023.“Untuk anak-anak yang telah didaftarkan untuk PICKids tetapi dijangkiti COVID-19, mereka diminta untuk tangguh dulu sehingga mereka sembuh sekurang-kurangnya enam minggu, selepas itu untuk mendapatkan vaksin, mereka boleh pergi kepada klinik kesihatan untuk mendapatkan janji temu untuk vaksin, masa terakhir ialah pada 31 Ogos,” katanya. Dr Noor Azmi turut menyeru ahli Parlimen agar menyokong Rang Undang-Undang Kawalan Tembakau dan Merokok yang akan dibentang Julai ini untuk diluluskan. “Kita berhasrat sangat untuk membawa rang undang-undang ini yang menteri kesihatan akan bentangkan di Parlimen pada bulan Julai… kita tunggu lama dah dan kita dapat lihat banyak usaha yang dilakukan tetapi pergerakan peratus prevalen merokok sangat lembab,” katanya.


PDRM pantau SOP peperiksaan calon SPM, SVM, STAM

Polis Diraja Malaysia (PDRM) akan bersama-sama dengan pihak sekolah bagi memastikan calon peperiksaan Sijil Pelajaran Malaysia (SPM), Sijil Vokasional Malaysia (SVM) dan Sijil Tinggi Agama Malaysia (STAM) 2020 yang akan menduduki peperiksaan itu bermula Isnin berjalan mengikut prosedur operasi standard (SOP).Timbalan Ketua Polis Negara Acryl Sani Abdullah Sani berkata, ibu bapa juga perlu membuat perancangan awal bagi memastikan perjalanan calon yang menduduki peperiksaan berjalan lancar.“Bagaimanapun, PDRM akan memastikan setiap laluan di sepanjang sekatan jalan raya (SJR) berjalan lancar kepada semua pengguna jalan raya.“Laluan khas yang disediakan di SJR adalah bagi tujuan kecemasan dan petugas-petugas barisan hadapan,” katanya dalam satu kenyataan hari ini.Dalam perkembangan lain, PDRM menyerahkan 80% senarai petugas kepada kementerian kesihatan (KKM) termasuk cadangan lokasi bagi melaksanakan pemberian suntikan vaksin.“PDRM amat menghargai keprihatinan bagi warga pasukan diberikan keutamaan untuk menerima suntikan vaksin bersama-sama warga frontlines yang lain.“Siri perbincangan telah pun diadakan dengan KKM bagi menyelaras program imunisasi berkenaan dan kerjasama penuh akan diberikan bagi menjayakannya,” katanya.Katanya, pada masa sama PDRM turut membuat persiapan terperinci bagi membantu kementerian sains teknologi dan inovasi (Mosti) dan KKM dalam melancarkan urusan pergerakan, pemindahan, pengedaran dan penyimpanan vaksin di tempat yang disediakan.“PDRM komited bagi memastikan segala aspek keselamatan diberi keutamaan ketika proses ini berjalan dan semua ketua polis negeri di arahkan untuk membuat persediaan”.Pemberian suntikan vaksin menerusi Program Imunisasi Covid-19 Kebangsaan akan dilaksanakan menerusi tiga fasa iaitu pertama melibatkan petugas barisan hadapan bermula 26 Februari sehingga April 2021.Diikuti dengan fasa kedua bermula pada April sehingga Ogos 2021 melibatkan kumpulan berisiko tinggi manakala fasa ketiga akan menyaksikan golongan dewasa berumur 18 tahun ke atas sebagai penerima vaksin bermula Mei 2021 sehingga Februari 2022.